បេណាហ្សៀរ ប៊ូតូ: ការ​ធ្វើឃាត

ការ​ធ្វើឃាត 

នៅ​ថ្ងៃ​ទី ២៧ ខែ ធ្នូ ឆ្នាំ ២០០៧ លោកស្រី​ប៊ូតូ ត្រូវ​បាន​គេ​ធ្វើឃាត​ក្រោយ​ពី​ចាកចេញ​ពី​កន្លែង​ជួបជុំ​នៃ​គណបក្ស​ប្រជាជន​ប៉ាគីស្ថាន​របស់​គាត់​នៅ​ឯ Liaquat National Bagh ជា​កន្លែង​ដែល​គាត់​បាន​ថ្លែង​ទៅកាន់​អ្នកគាំទ្រ​គណបក្ស​របស់​គាត់​យ៉ាង​ក្លាហាន នៅ​ក្នុង​យុទ្ធនាការ​ឆ្ពោះ​ទៅ​រក​ជ័យជម្នះ​នៅ​ក្នុង​ការបោះឆ្នោត​សភា​ដែល​គ្រោង​នឹង​ប្រព្រឹត្ត​ទៅ​នៅ​ថ្ងៃ​ទី ០៨ ខែ មករា ឆ្នាំ ២០០៨​។ ក្រោយ​ការ​មកដល់​នៃ​រថយន្ត​ការពារ​គ្រាប់​របស់​គាត់ លោកស្រី​ប៊ូតូ បាន​ក្រោកឈរ​ផុត​ដំបូល ដើម្បី​បក់ដៃ​ទៅកាន់​ហ្វូង​មហាជន​។ នៅ​ខណៈនោះ ខ្មាន់កាំភ្លើង​ម្នាក់​បាន​បាញ់​តម្រង់​ទៅកាន់​គាត់ ហើយ​បន្ទាប់​មក​ទៀត គ្រាប់បែក​ត្រូវ​បាន​គេ​ធ្វើឲ្យ​ផ្ទុះ​នៅ​ជិត​រថយន្ត​របស់​គាត់ ដែល​បាន​សម្លាប់​មនុស្ស​ប្រមាណ ២០ នាក់​។ លោកស្រី​ប៊ូតូ បាន​រង​របួស​យ៉ាង​ធ្ងន់ធ្ងរ ហើយ​ត្រូវ​បាន​បញ្ជូន​ទៅកាន់​មន្ទីរពេទ្យ Rawalpindi General Hospital ។ គាត់​ត្រូវ​បាន​គ្រូពេទ្យ​ធ្វើ​ការវះកាត់​នៅ​ម៉ោង ១៧ និង​៣៥ នាទី ម៉ោង​នៅ​ក្នុង​ស្រុក ហើយ​បាន​ស្លាប់​នៅ​ម៉ោង ១៨ និង​១៦ នាទី ថ្ងៃ​ដដែល​។

សាកសព​របស់​លោកស្រី​ប៊ូតូ ត្រូវ​បាន​គេ​ដឹក​តាម​យន្តហោះ​យោធា​មួយ​គ្រឿង​ទៅកាន់​ស្រុកកំណើត​របស់​គាត់​នៅ Garhi Khuda Bakhsh ស្រុក Larkana District ខេត្ត Sindh ហើយ​លោក​អាស៊ីហ្វ ហ្សាដារី ស្វាមី​របស់​លោកស្រី​ប៊ូតូ និង​កូន​របស់​គាត់ ៣ នាក់​រួម​ទាំង​មេដឹកនាំ​ថ្នាក់ខ្ពស់​ខ្លះ នៃ​គណបក្ស​ប្រជាជន​ប៉ាគីស្ថាន​របស់​លោកស្រី​ក៏​បាន​ធ្វើដំណើរ​តាម​យន្តហោះ​ដឹក​សព​នោះ​ដែរ​។ សាកសព​របស់​គាត់ ត្រូវ​បាន​គេ​បញ្ចុះ​បន្ទាប់ពី​ឪពុក​នៅ​ក្នុង​ផ្នូរសព​គ្រួសារ​នៅ​ក្នុង​ពិធីបុណ្យ​មួយ ដែល​មាន​ការចូលរួម​ពី​អ្នក​កាន់ទុក្ខ​រាប់​ម៉ឺន​នាក់​។ 

មាន​ការ​ខ្វែងគំនិត​គ្នា​ខ្លះ​អំពី​មូលហេតុ​នៃ​ការ​ស្លាប់​របស់​លោកស្រី​ប៊ូតូ​។ ស្វាមី​លោកស្រី បាន​បដិសេធ​ពុំ​អនុញ្ញាត​ឲ្យ​គាស់​សព​ដើម្បី​ធ្វើ​ការវះកាត់​ពិនិត្យ​សាកសព​ឡើយ​។ នៅ​ថ្ងៃ​ទី ២៨ ខែ ធ្នូ ឆ្នាំ ២០០៨ ក្រសួងមហាផ្ទៃ​ប៉ាគីស្ថាន បាន​អះអាង​ថា​លោកស្រី​បាន​ស្លាប់​ដោយសារ​ការ​បោក​ក្បាល​នឹង​រថយន្ត ហើយ​នៅ​ពេល​ដែល​គាត់​បក់ដៃ​ទៅកាន់​ហ្វូង​មនុស្ស កម្លាំង​ផ្ទុះ​បាន​ធ្វើឲ្យ​ក្បាល​របស់​គាត់​បោក​ទៅ​នឹង​ដង​ដែល​បាន​ចងភ្ជាប់​នឹង​ដំបូល​រថយន្ត ដែល​បណ្ដាល​ឲ្យ​បែក​ប្រេះ​លលាដ៍ក្បាល​។ យ៉ាងណាក៏ដោយ អ្នកនាំពាក្យ​មន្ទីរពេទ្យ បាន​អះអាង​ជា​ដំបូង​ថា លោកស្រី​បាន​រង​របួស​ដោយ​សារ​អំបែង​នៃ​គ្រាប់បែក ដែល​ធ្វើឲ្យ​ក្បាល​របស់​គាត់​មាន​របួស​ជា​ទម្ងន់ ដែល​ជា​មូលហេតុ​នៃ​មរណភាព​របស់​លោកស្រី​។ អង្គរក្ស​របស់​លោកស្រី​ប៊ូតូ ក៏បាន​ច្រានចោល​ការ​ពន្យល់​របស់​ក្រសួងមហាផ្ទៃ​ផង​ដែរ​។ 

មេបញ្ជាការ​អាល់កៃដា (Al-Qaeda) Mustafa Abu al-Yazid បាន​ប្រកាស​ទទួល​ខុសត្រូវ​ចំពោះ​ការវាយប្រហារ​នេះ ដែល​ធ្លាប់​បាន​និយាយ​ថា​លោកស្រី​ប៊ូតូ គឺជា​ទ្រព្យ​សម្បត្តិ​ដ៏​មាន​តម្លៃ​បំផុត​របស់​អាមេរិក​។ រដ្ឋាភិបាល​ប៉ាគីស្ថាន ក៏​បាន​អះអាង​ផង​ដែរ​ថា​ខ្លួន​មាន​ភស្តុតាង​ដែល​អាច​បញ្ជាក់​ថា ពួក​អាល់កៃដា​ស្ថិត​នៅ​ពីក្រោយ​ការវាយប្រហារ​នេះ​។ តាម​របាយការណ៍​របស់ CNN ថា ដំបូង​ឡើយ​ក្រសួងមហាផ្ទៃ បាន​ប្រាប់​ដល់​ទូរទស្សន៍ Geo TV របស់​ប៉ាគីស្ថាន​ថា អ្នក​វាយប្រហារ​គ្រាប់បែក​អត្តឃាត​គឺ Lashkar i Jhangvi ដែល​ជា​ជន​អាល់កៃដា ដែល​មាន​ទំនាក់ទំនង​ទៅ​នឹង​ក្រុម​សកម្ម​ប្រយុទ្ធ ដែល​ត្រូវ​បាន​រដ្ឋាភិបាល​ស្ដីបន្ទោស​ពី​បទ​សម្លាប់​មនុស្ស​រាប់​ពាន់​នាក់​។ រដ្ឋាភិបាល​ប៉ាគីស្ថាន បាន​និយាយ​ថា Baitullah Mehsud គឺជា​មេខ្លោង​ដែល​ស្ថិត​នៅ​ពី​ក្រោយ​ការ​ធ្វើឃាត​នេះ​។ Lashkar i Jhangvi គឺជា​សមាជិក​អង្គការ​មូស្លីម​បះបោរ Wahabi ដែល​មាន​ទំនាក់ទំនង​ជាមួយ​អាល់កៃដា ក៏​ធ្លាប់​បាន​ប៉ុនប៉ង​ធ្វើឃាត​ទៅលើ​រូប​លោក​អតីត​នាយករដ្ឋមន្ត្រី ណាវ៉ា សារីហ្វ ដែល​និយាយ​ឲ្យ​ខ្លី គឺជា​អ្នក​ទទួល​ខុសត្រូវ​ចំពោះ​ការ​ស្លាប់​លោកស្រី​ប៊ូតូ ដែល​មាន​អាយុ ៥៤ ឆ្នាំ ព្រមទាំង​មនុស្ស​ប្រមាណ ២០ នាក់​ទៀត​ដែល​ស្ថិត​នៅ​ក្នុង​ហេតុការណ៍​នោះ បើទោះជា​មាន​ការ​ជំទាស់​យ៉ាងខ្លាំងក្លា ពី​សំណាក់​គ្រួសារ​លោកស្រី​ប៊ូតូ ពី​គណបក្ស​ប្រជាជន​ប៉ាគីស្ថាន និង​ពី Baitullah Mehsud ។ នៅ​ថ្ងៃ​ទី ០៣ ខែ មករា ឆ្នាំ ២០០៨ លោក​ប្រធានាធិបតី ពែរវេ មូសារ៉ាហ្វ បាន​អញ្ជើញ​ប៉ូលិស​អង់គ្លេស​ស្កុតឡែន​យ៉ាត ឲ្យ​ជួយ​ធ្វើការ​ស៊ើបអង្កេត​ករណី​ធ្វើឃាត​លោកស្រី​បេណាហ្សៀរ ប៊ូតូ ដោយ​លោក​មិន​សប្បាយចិត្ត ចំពោះ​ការស៊ើបអង្កេត​របស់​មនុស្ស​របស់​លោក​ឡើយ​។

ករណី​ឃាតកម្ម​លើ​រូប​លោកស្រី បេណាហ្សៀរ ប៊ូតូ ក៏​ត្រូវ​បាន​ស្ដី​បន្ទោស​ផង​ដែរ​ចំពោះ​ភ្នាក់ងារ​ជំនាញ​បរទេស​ជាច្រើន ដែល​មាន​ពាក់ព័ន្ធ​ទៅ​នឹង​អស្ថិរភាព​នៅ​ក្នុង​ប្រទេស​ប៉ាគីស្ថាន​។ 

 ប្រតិកម្ម​ក្នុង​ប្រទេស​ប៉ាគីស្ថាន 

ក្រោយ​ពី​ព្រឹត្តិការណ៍​ឃាតកម្ម​លើ​រូប​លោកស្រី​ប៊ូតូ​មក មាន​កុប្បកម្ម​ជាច្រើន​បាន​កើតឡើង ជា​លទ្ធផល​មនុស្ស​ប្រមាណ​ជា ២០ បាន​បាត់បង់​ជីវិត ដែល​ក្នុង​នោះ​មាន ៣ នាក់​ជា​មន្ត្រី​ប៉ូលិស​។ រថយន្ត​ប្រមាណ ២៥០ គ្រឿង​ត្រូវ​បាន​ឆេះ​។ អ្នកគាំទ្រ​ដែល​ខឹងសម្បា និង​អាក់អន់ចិត្ត​ចំពោះ​ការ​ធ្វើឃាត​លោកស្រី​ប៊ូតូ បាន​ចោល​ដុំថ្ម​នៅ​ខាងក្រៅ​មន្ទីរពេទ្យ​ដែល​គាត់​បាន​សម្រាក​។ រហូតដល់​ថ្ងៃ​ទី ២៩ ធ្នូ ២០០៧ រដ្ឋាភិបាល​ប៉ាគីស្ថាន បាន​និយាយ​ថា​កុប្បករ​បាន​បំផ្លាញ ការិយាល័យ​បោះឆ្នោត​ចំនួន ៩, ធនាគារ ១៧៦, ស្ថានីយ​ឥន្ធនៈ ៣៤, តួរថភ្លើង ៧២, ផ្លូវដែក ១៨ ខ្សែ, ក្រៅពីនេះ​នៅ​មាន រថយន្ត និង ហាងទំនិញ រាប់​រយ​ផ្សេងទៀត​។ 

មេដឹកនាំ​គណបក្សប្រឆាំង​ម្នាក់ទៀត​លោក ណាវ៉ា សារីហ្វ នៃ​គណបក្ស Pakistan Muslim League (N) បាន​និយាយ​ថា នេះ​គឺជា​សោកនាដកម្ម​សម្រាប់​គណបក្ស​របស់​លោកស្រី​ប៊ូតូ ហើយ​ក៏​ជា​សោកនាដកម្ម​សម្រាប់​គណបក្ស​របស់​យើង និង​ប្រទេសជាតិ​ទាំងមូល​។ លោក​បាន​បន្ថែម​ទៀត​ថា នេះ​ពុំ​មែន​ជា​ថ្ងៃ​ក្រៀមក្រំ​ទេ តែ​វា​ជា​ថ្ងៃ​ដ៏​ខ្មៅ​ងងឹត ខ្មៅ​ជាទីបំផុត សង្វេគ​ជាទីបំផុត នៅ​ក្នុង​ប្រវត្តិសាស្ត្រ​នៃ​ប្រទេស​នេះ​។ អ្វី​ដែល​ពុំ​អាច​គិតដល់ វា​បាន​កើតឡើង​។ អ្វី​ដែល​មិន​អាច​នឹកស្មាន​ដល់ ដែល​មិន​អាច​គិត​ដល់ បាន​កើតឡើង​ហើយ​។ លោក​ប្រធានាធិបតី ពែរវេ ម៊ូសារ៉ាហ្វ បាន​ប្រកាស​ឲ្យ​មាន​ការ​កាន់ទុក្ខ​រយៈពេល​បី​ថ្ងៃ ហើយ​អំពាវនាវ​សូម​ឲ្យ​ប្រជាជាតិ​ទាំងមូល​រក្សា​ភាព​ស្ងៀមស្ងាត់ និង​បង្ហាញ​នូវ​ភាព​អត់ធ្មត់​។ 

នៅ​ថ្ងៃ​ទី ៣០ ខែ ធ្នូ ឆ្នាំ ២០០៧ មាន​ព័ត៌មាន​ពី​ការ​ប្រជុំ​មួយ​រវាង​ថ្នាក់​ដឹកនាំ​នៃ​គណបក្ស​ប្រជាជន​ប៉ាគីស្ថាន ស្វាមី​ពោះម៉ាយ​របស់​គាត់ អាស៊ីហ្វ អាលី ហ្សាដារី និង​កូនប្រុស​របស់​គាត់ ប៊ីឡាវ៉ាល់ ប៊ូតូ ហ្សាដារី បាន​ប្រកាស​ថា ប៊ីឡាវ៉ាល់ ប៊ូតូ ហ្សាដារី ដែល​មាន​អាយុ ១៩ ឆ្នាំ​ជា​អ្នក​បន្ត​តំណែង​ពី​ម្ដាយ​របស់​ខ្លួន​ជា​ប្រធាន​គណបក្ស​ប្រជាជន​ប៉ាគីស្ថាន ដែល​មាន​ឪពុក​ជា​អ្នក​ដឹកនាំ​គណបក្ស​នេះ រហូតដល់​ពេលណា​ដែល​កូនប្រុស​របស់​គាត់​បញ្ចប់​ការសិក្សា​នៅ Christ Church, Oxford ។ ប៊ីឡាវ៉ាល់ បាន​និយាយ​ថា​៖ "នៅ​ពេលណា​ខ្ញុំ​ត្រឡប់​មកវិញ ខ្ញុំ​នឹង​ដឹកនាំ​គណបក្ស​នេះ​ឲ្យ​ដូច​នូវ​អ្វី​ដែល​ម្ដាយ​របស់​ខ្ញុំ​ចង់​ឲ្យ​ខ្ញុំ​ធ្វើ​។ គណបក្ស​ប្រជាជន​ប៉ាគីស្ថាន បាន​ប្រកាស​ថា​នឹង​ចូលរួម​ការបោះឆ្នោត​សភា នៅ​ថ្ងៃ​ទី ០៨ មករា ២០០៨ ខាងមុខ​នេះ ហើយ​លោក អាស៊ីហ្វ អាលី ហ្សាដារី បាន​និយាយ​ថា​អនុប្រធាន​គណបក្ស​លោក Makhdoom Amin Fahim ទំនង​ជា​ក្លាយជា​បេក្ខជន​នាយករដ្ឋមន្ត្រី​សម្រាប់​គណបក្ស​របស់​គាត់ ដោយហេតុថា ប៊ីឡាវ៉ាល់​ពុំ​ទាន់​មាន​អាយុ​គ្រប់គ្រាន់​សម្រាប់​ឈរឈ្មោះ​ជា​សមាជិកសភា​ទេ​។ 

នៅ​ថ្ងៃ​ទី ៣០ ខែ ធ្នូ ឆ្នាំ ២០០៧ នោះ​ដែរ គណបក្ស​ប្រជាជន​ប៉ាគីស្ថាន​របស់​លោកស្រី​ប៊ូតូ បាន​ស្នើ​ឲ្យ​រដ្ឋាភិបាល​អង់គ្លេស និង​អង្គការសហប្រជាជាតិ ជួយ​ធ្វើការ​ស៊ើបអង្កេត​លើ​ករណី​ការ​ស្លាប់​របស់​លោកស្រី​ប៊ូតូ​។ ប៊ីឡាវ៉ាល់ ហ្សាដារី ប៊ូតូ ត្រូវ​បាន​ជ្រើសតាំង​ជា​ប្រធាន​គណបក្សប្រឆាំង​នៅ​ក្នុង​ប្រទេស​ប៉ាគីស្ថាន​មួយ​នេះ​ក្រោយ​មរណភាព​របស់​ម្ដាយ​គាត់​។ គណបក្ស​ប្រជាជន​ប៉ាគីស្ថាន បាន​បញ្ចេញ​ឲ្យ​ដឹង​នូវ​សំបុត្រ​មួយ​របស់​លោកស្រី​ប៊ូតូ ដែល​គាត់​បាន​សរសេរ​តែ​ពីរ​សប្ដាហ៍​ប៉ុណ្ណោះ​មុន​ពេល​វិលត្រឡប់​មក​ប្រទេស​ប៉ាគីស្ថាន​វិញ និង​តែ ១២ សប្ដាហ៍​ប៉ុណ្ណោះ​មុន​គាត់​ត្រូវ​បាន​គេ​ធ្វើឃាត ដែល​បាន​សរសេរ​សូម​ឲ្យ​ស្វាមី​របស់​លោកស្រី​គឺ​លោក អាស៊ីហ្វ អាលី ហ្សាដារី បន្ត​តំណែង​ដឹកនាំ​គណបក្ស​របស់​លោកស្រី រហូតដល់​ពេលណា​ដែល​ប្រធាន​ថ្មី​ត្រូវ​បាន​ជ្រើសតាំង​។

 ប្រតិកម្ម​ពី​អន្តរជាតិ 

មេដឹកនាំ​ពិភពលោក​បាន​សម្ដែង​ការ​ខឹងសម្បា​យ៉ាងខ្លាំងក្លា ចំពោះ​ការ​ធ្វើឃាត​មេដឹកនាំ​គណបក្សប្រឆាំង​នៃ​ប្រទេស​ប៉ាគីស្ថាន​គឺ លោកស្រី បេណាហ្សៀរ ប៊ូតូ កាលពី​ថ្ងៃ​ព្រហស្បតិ៍ ទី ២៧ ខែ ធ្នូ ឆ្នាំ ២០០៧ កន្លងទៅ​នេះ ដោយ​បាន​ហៅ​ការ​សម្លាប់​នោះ​ថា​ជា​ការវាយប្រហារ​ទៅលើ​លទ្ធិប្រជាធិបតេយ្យ នៅ​ក្នុង​សាធារណរដ្ឋ​ឥស្លាម​មួយ​នេះ​។

 អគ្គលេខាធិការ​អង្គការសហប្រជាជាតិ លោក បានគីម៊ូន បាន​ហៅ​ការ​ធ្វើឃាត​នេះ​ថា ជា​ឧក្រិដ្ឋកម្ម​ដ៏​គួរ​ឱ្យ​ស្អប់ ដោយ​លោក​បន្ថែម​ថា វា​បង្ហាញ​ឱ្យ​ឃើញ​ពី​ការវាយប្រហារ​ទៅលើ​ស្ថិរភាព​នៅ​ក្នុង​ប្រទេស​ប៉ាគីស្ថាន និង​ដំណើរការ​លទ្ធិប្រជាធិបតេយ្យ​របស់​ប្រទេស​នេះ​នៅមុន​ពេល​បោះឆ្នោត ដែល​គ្រោង​ធ្វើឡើង​នៅ​ថ្ងៃ​ទី ៨ ខែ មករា ឆ្នាំ ២០០៨។ ក្រុមប្រឹក្សាសន្តិសុខ​អង្គការសហប្រជាជាតិ បាន​ធ្វើ​ការ​កោះ​ប្រជុំ​ជាបន្ទាន់​មួយ​ដោយ​បាន​ចាត់ទុក​ការ​ធ្វើឃាត​នេះ​ថា​ជា​អំពើ​ភេរវកម្ម​ដ៏​គួរឲ្យ​ស្អប់ខ្ពើម​។

 ប្រធានាធិបតី​អាមេរិក លោក ចច ដាប៊ិលយូ ប៊ូស បាន​ហៅ​ការ​សម្លាប់​នោះ​ថា​ជា​ការ​កំសាក និង​បាន​ទូរស័ព្ទ​ទៅកាន់​លោក​ប្រធានាធិបតី​ប៉ាគីស្ថាន លោក ពែរវេ ម៊ូសារ៉ាហ្វ​។ លោក​ប៊ូស​ថ្លែង​ថា “សហរដ្ឋអាមេរិក​សូម​ថ្កោលទោស​យ៉ាងខ្លាំងក្លា ចំពោះ​អំពើ​ដ៏​កំសាក ដែល​ធ្វើឡើង​ដោយ​ពួកនិយមជ្រុល​ដ៏​កំណាច​ដែល​កំពុងតែ​ព្យាយាម​បំផ្លាញ​លទ្ធិប្រជាធិបតេយ្យ​របស់​ប៉ាគីស្ថាន“។

 នាយករដ្ឋមន្ត្រី​ឥណ្ឌា លោក ម៉ានម៉ូហាន ស៊ីង្ហ បាន​និយាយ​ថា​គាត់​មាន​ការ​តក់ស្លុត និង​រន្ធត់​ជា​ពន់ពេក​ដែល​បាន​ទទួល​ដំណឹង​ពី​ការ​ធ្វើឃាត​ដ៏​គួរឲ្យ​ស្អប់ខ្ពើម​ទៅលើ​រូប​លោកស្រី​ប៊ូតូ ហើយ​សូម​សំដែង​នូវ​ការ​ចូលរួម​រំលែកទុក្ខ​អស់ពី​ដួងចិត្ត​របស់​ខ្ញុំ ចំពោះ​គ្រួសារ​របស់​លោកស្រី និង​ប្រជាជន​ប៉ាគីស្ថាន​ដែល​បាន​រងគ្រោះ​នៅ​ក្នុង​ការ​វាយប្រហារ​បំផ្ទុះ​គ្រាប់បែក​នេះ​។ 
 
 ប្រធានាធិបតី​អាហ្វហ្គានីស្ថាន លោក​ហាមីតកាហ្សៃ ដែល​បាន​ជួប​លោកស្រី​ប៊ូតូ តែ​ប៉ុន្មាន​ម៉ោង​ប៉ុណ្ណោះ​មុន​ពេល​លោកស្រី បាន​ទទួលមរណភាព​នោះ​បាន​ហៅ​សកម្មភាព​នេះ​ថា​ជា​អំពើ​ដ៏​សាហាវ​ប្រឆាំង​នឹង​ស្ត្រី​ដ៏​ឆ្នើម​ម្នាក់​នៃ​ពិភព​ឥស្លាម​។

 នាយករដ្ឋមន្ត្រី​អង់គ្លេស លោក ហ្គ័រដុន ប្រោន បាន​ថ្លែង​ថា លោកស្រី​ប៊ូតូ​ត្រូវ​បាន​ធ្វើឃាត ដោយ​ពួក​មនុស្ស​កំសាក ដែល​ខ្លាច​លទ្ធិប្រជាធិបតេយ្យ ប៉ុន្តែ​ពួក​ភេរវករ​មិន​អាច​សម្លាប់​លទ្ធិប្រជាធិបតេយ្យ​នៅ​ក្នុង​ប្រទេស​ប៉ាគីស្ថាន​បាន​ឡើយ ហើយ​អំពើ​ដ៏​កំណាច​នេះ បាន​បញ្ជាក់​នូវ​ដំណោះស្រាយ​របស់​យើង​ថា​នឹង​មិន​បណ្ដោយ​ឲ្យ​ពួក​ភេរវជន​ទទួល​ជ័យជម្នះ​នៅ​ទីនោះ ក៏​ដូចជា​នៅ​ទីនេះ ឬក៏​ទីកន្លែង​ផ្សេងទៀត​នៅ​លើ​ពិភពលោក​ឡើយ​។ យើង​នឹង​ធ្វើការ​ជាមួយ​សហគមន៍​ប៉ាគីស្ថាន​ទាំងអស់​នៅ​ក្នុង​ប្រទេស​អង់គ្លេស និង​នៅ​កន្លែង​ផ្សេងទៀត​នៅ​លើ​ពិភពលោក ដូច្នេះ​យើង​នឹង​អាច​នាំ​មក​នូវ​សន្តិភាព សុវត្ថិភាព និង​ប្រជាធិបតេយ្យ​ដល់​ប្រទេស​ប៉ាគីស្ថាន ។ 

 អធិការបតី​អាល្លឺម៉ង់ លោកស្រី​អ៊ែនចឺឡា ម៊ែរកែល បាន​ហៅ​ការ​ធ្វើឃាត​នោះ​ថា​ជា​ការ​វាយប្រហារ​ភេរវកម្ម​ដ៏​កំសាក​ក្នុង​បំណង​ធ្វើឲ្យ​ប្រទេស​ប៉ាគីស្ថាន​អស្ថិរភាព​។

 ប្រធានាធិបតី​បារាំង លោក​នីកូឡាស សាកូហ្ស៊ី បាន​មាន​ប្រសាសន៍​ថា ខ្ញុំ​សូម​ថ្កោលទោស​យ៉ាង​ដាច់ខាត​ចំពោះ​អំពើ​ដ៏​គួរឲ្យ​ស្អប់ខ្ពើម​នេះ​។ ភេរវនិយម និង​អំពើ​ហិង្សា មិន​មាន​កន្លែង​នៅ​ក្នុង​ការ​ការ​ពិភាក្សា​តាម​បែប​ប្រជាធិបតេយ្យ និង​នៅ​ក្នុង​ការ​តស៊ូ​មតិ និង​កម្មវិធី​នយោបាយ​ឡើយ​។ 

 ប្រធានាធិបតី​រុស្សី​លោក​វ៉្លាឌីមៀ ពូទីន និយាយ​ថា លោក​សង្ឃឹម​ថា ពួក​អ្នក​រៀបចំ​អំពើឧក្រិដ្ឋ​នេះ​នឹង​ត្រូវ​រក​ឃើញ ហើយ​យក​មក​ផ្ដន្ទាទោស​។ វា​ត្រូវ​បាន​ធ្វើ​ឡើង​ដោយ​ពួក​ភេរវនិយម​ប្រឆាំង​នឹង​ប្រទេស​ប៉ាគីស្ថាន តែ​វា​ក៏​ប្រឆាំង​ទៅ​នឹង​សហគមន៍​អន្តរជាតិ​ផង​ដែរ​។ 

 ប្រធានាធិបតី​អ៊ីស្រាអែល Shimon Peres បាន​និយាយ​ថា លោកស្រី បេណាហ្សៀរ ប៊ូតូ គឺជា​ស្ត្រី​ដ៏​ក្លាហាន ដែល​មិន​ចេះ​បិទបាំង​នូវ​ទស្សនៈ​របស់​គាត់​ឡើយ មិន​ដែល​ស្គាល់​ភាព​ភ័យខ្លាច និង​បម្រើ​ប្រទេស​ប្រទេសជាតិ​របស់​គាត់​ដោយ​សេចក្ដី​អង់អាច​ក្លាហាន​បំផុត​។

 ប្រធាន​គណៈកម្មការ​អឺរ៉ុប លោក ចូសេ ម៉ានូអែល បារ៉ូសូ (Jose Manuel Barroso) បាន​ចាត់ទុក​ថា​នេះ​គឺជា​ការវាយប្រហារ​ប្រឆាំង​លទ្ធិប្រជាធិបតេយ្យ និង​ប្រឆាំង​ប្រទេស​ប៉ាគីស្ថាន​។ យើង​សង្ឃឹម​ថា​ប៉ាគីស្ថាន នឹង​នៅតែ​មាន​ជំហរ​រឹងប៉ឹង​ក្នុង​ការ​នាំ​យក​របប​គ្រប់គ្រង​តាម​បែប​ប្រជាធិបតេយ្យ​ស៊ីវិល​មកវិញ​។

 អគ្គលេខាធិការ​សម្ពន្ធអារ៉ាប់ Amr Moussa និយាយ​ថា "យើង​សូម​ថ្កោលទោស​ចំពោះ​ការ​ធ្វើឃាត​នេះ និង​ជា​អំពើ​ភេរវកម្ម ហើយ​សូមឲ្យ​ព្រះជាម្ចាស់​ប្រទាន​ពរ​ដល់​ព្រលឹង​របស់​លោកស្រី"​។ 

 អ្នកនាំពាក្យ​នៃ​បុរី​វ៉ាទីកង់​លោក Frederico Lombardi និយាយ​ថា ការវាយប្រហារ​នេះ​បង្ហាញ​នូវ​ផ្លូវ​ដ៏​លំបាក​បំផុត​ក្នុង​ការ​នាំ​យក​សន្តិភាព​មក​ឲ្យ ប្រជាជាតិ​មួយ ដែល​ញាំញី​ទៅ​ដោយ​អំពើ​ហិង្សា​។ យើង​សូម​ចូលរួម​រំលែកទុក្ខ​ដ៏​ក្រៀមក្រំ​ជាមួយ​ប្រជាជន​ប៉ាគីស្ថាន​ទាំងអស់​។ 

 អ្នកនាំពាក្យ​ក្រសួងការបរទេស​ចិន លោក Qin Gang បាន​និយាយ​ថា​ប្រទេស​ចិន​មាន​សេចក្ដី​តក់ស្លុត​ជា​ខ្លាំង​ចំពោះ​ការ​ធ្វើឃាត​ប្រមុខ​បក្ស​ប្រឆាំង​ប៉ាគីស្ថាន លោកស្រី បេណាហ្សៀរ ប៊ូតូ និង​សូម​ថ្កោលទោស​យ៉ាងខ្លាំងក្លា​ចំពោះ​ការ​វាយប្រហារ​នេះ​។ 

 អ្នកនាំពាក្យ​ក្រសួងការបរទេស​អ៊ីរ៉ង់ មហាម៉ាត់ អាលី ហូស្សេនី និយាយ​ថា រដ្ឋាភិបាល​ប៉ាគីស្ថាន គួរតែ​ប្រើប្រាស់​ឲ្យអស់​គ្រប់​វិធីសាស្ត្រ ដើម្បី​បង្ហាញ​អត្តសញ្ញាណ​ក្រុម​ភេរវករ​ដែល​បាន​បង្ក​គ្រោះថ្នាក់​នេះ និង​ផ្ដន្ទាទោស​ពួក​នេះ​បង្ការ​កុំឲ្យ​ពួក​ភេរវករ​មាន​ឱកាស​ធ្វើ​ការវាយប្រហារ​ជាថ្មី​ទៀត​បាន​ឲ្យសោះ​។ 

 ការស៊ើបអង្កេត​របស់​ប៉ូលិស​ស្កុតឡែន​យ៉ាត 

កាសែត​ញូវយ៉ក ថែមស៍ រាយការណ៍​នៅ​ថ្ងៃសុក្រ ទី ០៨ កុម្ភៈ ២០០៨ នេះ​ថា ប៉ូលិស​អង់គ្លេស​ស្កុតឡែន​យ៉ាត​បាន​ធ្វើការ​សន្និដ្ឋាន​ថា លោកស្រី បេណាហ្សៀរ ប៊ូតូ មេដឹកនាំ​គណបក្ស​ប្រឆាំង​ប៉ាគីស្ថាន បាន​ស្លាប់​ដោយសារតែ​កម្លាំង​ផ្ទុះ​នៃ​គ្រាប់បែក​អត្តឃាត មិនមែន​ស្លាប់​ដោយ​គ្រាប់កាំភ្លើង​របស់​ឃាតក​ទេ​។

ការ​រក​ឃើញ​នេះ​ប្រសិនបើ​ជា​ការពិត​នោះ នឹង​គាំទ្រ​ចំពោះ​ការ​ពន្យល់​របស់​រដ្ឋាភិបាល​ប៉ាគីស្ថាន​ជុំវិញ​មរណភាព​របស់​លោកស្រី​ប៊ូតូ​។ ប៉ូលិស​ទីក្រុងឡុង​ដែល​បាន​បញ្ជូន​ក្រុម​អ្នក​ស៊ើបអង្កេត​របស់​ខ្លួន​ទៅ​ស្រាវជ្រាវ​មរណភាព​នោះ បាន​បដិសេធ​មិន​ធ្វើ​អត្ថាធិប្បាយ​ទៅលើ​របាយការណ៍​នោះ​ទេ​។

អ្នកនាំពាក្យ​ប៉ូលិស​ម្នាក់​និយាយ​ថា កងកម្លាំង​ប៉ូលិស​នឹង​មិន​និយាយ​អំពី​ការ​រក​ឃើញ​របស់​ខ្លួន​ទេ​រហូត​ទាល់តែ​របាយការណ៍​នោះ​ត្រូវ​បាន​ចេញផ្សាយ​ជា​សាធារណៈ​។

មាន​រឿង​ដ៏​ចម្រូងចម្រាស បាន​កើតឡើង​ក្នុង​ប្រទេស​ប៉ាគីស្ថាន​ស្ដី​អំពី​ថា​តើ​អ្នកនយោបាយ​ដ៏​មាន​ប្រជាប្រិយភាព​នេះ​បាន​ស្លាប់​ដោយ​ត្រូវ​គ្រាប់កាំភ្លើង ឬក៏ ដោយសារ​មុខរបួស​ដែល​បណ្ដាលមកពី​គ្រាប់បែក ដែល​បាន​ផ្ទុះឡើង​បន្ទាប់ពី​ការ​បាញ់​កាំភ្លើង​មក​លើ​លោកស្រី​ពី​ចម្ងាយ​យ៉ាង​ជិត​បំផុត​។

ក្នុង​ការស្ទង់មតិ​មួយ ដែល​ធ្វើឡើង​ដោយ​ក្រុម Gallup Pakistan បាន​ឱ្យ​ដឹង​ថា ប្រជាជន​ប៉ាគីស្ថាន​ជិត​ពាក់កណ្ដាល​ជឿ​ថា​ភ្នាក់ងារ​រដ្ឋាភិបាល ឬ​អ្នកនយោបាយ​ដែល​ចង​សម្ពន្ធភាព​ជាមួយ​លោក​មូសារ៉ាហ្វ​មាន​ជាប់​ទាក់ទង​ក្នុង​ការ​ធ្វើឃាត​នេះ​។

របាយការណ៍​របស់​ប៉ូលិស​អង់គ្លេស ដែល​នឹង​ត្រូវ​គេ​យក​ទៅ​ប្រគល់​ជូន​រដ្ឋាភិបាល​ប៉ាគីស្ថាន​និង​គ្រួសារ​របស់​លោកស្រី​ប៊ូតូ​នៅ​ថ្ងៃ​ទី ០៨ កុម្ភៈ ២០០៨ នេះ​បាន​និយាយ​ថា លោកស្រី​ប៊ូតូ​ស្លាប់​បន្ទាប់ពី​គ្រាប់បែក​អត្តឃាត​បាន​ផ្ទុះឡើង ហើយ​កម្លាំង​ផ្ទុះ​បោក​មក​លើ​ក្បាល​របស់​លោកស្រី​។
បើ​តាម​កាសែត​ញូវយ៉ក ថែមស៍ បាន​ឱ្យ​ដឹង​ថា ការស៊ើបអង្កេត​នោះ​បាន​កំណត់​ថា មាន​ខ្មាន់កាំភ្លើង​តែម្នាក់​ទេ​ដែល​រូបភាព​របស់​ជន​នេះ​ ត្រូវ​គេ​ថត​បាន​នៅកន្លែង​កើតហេតុ​គឺជា​អ្នក​បំផ្ទុះ​គ្រាប់បែក​ឡើង​។ មុន​នេះ​មន្ត្រី​រដ្ឋាភិបាល​ប៉ាគីស្ថាន​បាន​និយាយ​ថា មាន​ជន​វាយប្រហារ ២ នាក់​។

ចំណាត់ថ្នាក់ក្រុម:អ្នកនយោបាយប៉ាគីស្ថាន